EXCLUSIV Curtea Constituțională nu va impune un termen președintelui Iohannis pentru revocarea lui Kovesi, iar motivarea deciziei nu va conține sancțiuni/ Tudorel Toader evocă sancțiunea suspendării în caz că președintele nu va aplica decizia CCR

Curtea Constituțională nu va impune președintelui Klaus Iohannis niciun termen în care să emită decretul de revocare a șefei DNA, Laura Codruța Kovesi, au declarat pentru G4Media.ro surse CCR. De asemenea, motivarea deciziei privind conflictul constituțional dintre președinte și Guvern nu va conține nicio sancțiune la adresa președintelui Iohannis, au mai declarat sursele citate.

UPDATE 1 Potrivit televiziunilor de știri, președintele CCR, Valer Dorneanu ar fi confirmat într-o discuție cu ziariștii că motivarea deciziei referitoare la revocarea Laurei Codruta Koveși nu conține un termen de aplicare, dar că șeful statului are obligația respectării deciziei începând de astăzi, după ce va fi publicată în Monitorul Oficial.

Potrivit televiziunilor de știri, președintele CCR, Valer Dorneanu ar fi confirmat într-o discuție cu ziariștii că motivarea deciziei referitoare la revocarea Laurei Codruta Koveși nu conține un termen de aplicare, dar că șeful statului are obligația respectării deciziei începând de astăzi, după ce va fi publicată în Monitorul Oficial. UPDATE 2 Ministrul Justiției, Tudorel Toader, a declarat, joi, într-o conferință de presă la Timișoara, că președintele trebuie să dea un exemplu de respectare a Constituției și că în caz contrar riscă să fie sancționat de electorat sau chiar suspendat. ”Jurisprudența CCR spune că toți trebue să ne îndeplinim obligațiile în baza unui principiu al cooperării și al loialității față de valorile constituționale. Eu am mai spus și-mi exprim convingereea, nu cred că președintele republicii va da românilor un exemplu de nerespectare a legii fundamentale. Prin urmare, nu avem amendă sau închisoare, dar avem obligația respectării Constituției și sancțiunile, care nu-s alea clasice, sunt cele care pot să decurgă chiar din legea fundamentală. Până la urmă sancțiunea supremă vine de la popor, de la cel care-ți dă puterea. Plus de asta, există și altă sancțiune mult mai severă, pe care dv o știți și care ultima dată s-a aplicat acum șase ani.”

Astăzi motivarea va fi citită în plenul Curții Constituționale, iar dacă nu vor trebui făcute modificări, tot azi va fi trimisă la publicare.

Potrivit surselor citate, motivarea are 72 de pagini.

În ceea ce privește intervalul de timp în care președintele Klaus Iohannis ar trebui să emită decretul de revocare din funcție a șefei DNA, părerile sunt împărțite. Potrivit surselor din cadrul CCR consultate de G4Media.ro, poate fi luat în calcul sau termenul de 20 de zile pe care îl are președintele să promulge o lege adoptată de Parlament, sau termenul de 45 de zile pe care îl are la dispoziție Parlamentul să pună în acord cu decizia CCR un act declarat neconstituțional.

”De aici înainte nu ne mai privește pe noi ce va face președintele. Noi am spus ce trebuie să facă. Dacă refuză sau întârzie, problema devine una politică”, a explicat un judecător constituțional pentru G4Media.

În schimb, fostul președinte al Curții Constituționale a declarat pentru G4Media.ro că președintele României poate amâna la infinit luarea unei decizii, din moment ce în constituție nu este prevăzut niciun termen în care ar trebui să pună în aplicare o decizie CCR.

O opinie moderată a fost exprimată de profesorul de drept constituțional Radu Carp, care a explicat că președintele Iohannis trebuie să acționeze cu bună credință.

Întrebat de G4media.ro dacă poate preşedintele să amâne revocarea lui Kovesi până în ultima zi a mandatului ei, adică până în mai 2019, Carp a răspuns: “Poate să amâne oricât, dar normele constituţionale trebuie interpretate cu bună credinţă, inclusiv deciziile CCR, interpretate în sensul de a produce efecte şi nu de a nu produce efecte. O amânare pe o perioadă foarte lungă ar încălca acest principiu.”

Un alt termen în care președintele ar trebui să emită decretul de revocare din funcție a șefei DNA a fost vehiculat de fostul ministru al Justiției Florin Iordache săptămâna trecută.

„Haideţi să aşteptăm motivarea CCR şi probabil că în motivarea CCR va fi prevăzut. Dacă nu, discutăm de termenul din contencios – maximum 30 de zile. Acele speculaţii că poate să-şi continue mandatul nu există”, a susținut Iordache pe 31 mai.

Tot el a fost și cel care a avansat ipoteza sancțiunilor pe care motivarea deciziei CCR le-ar putea conține la adresa președintelui Klaus Iohannis pentru faptul că a refuzat să dea ascultare ministrului Justiției și să o revoce pe Laura Codruța Kovesi.